Anne Baastrup (SF), 2007-02-21:
Vi kom lidt vidt omkring under den sidste debat, så jeg vil godt sætte det lidt ned og rent faktisk forholde mig til, hvad det er, SF har foreslået.
Vi stod jo og kunne se, at 20 pct. af en ungdomsårgang – 20 pct. af en ungdomsårgang – ikke kommer i gang med tandlægebehandling, efter de er fyldt 18 år, når de er røget ud af skoletandplejen.
Tænk sig, det synes vi altså er et problem.
Vi kommer så med et bud, nemlig at vi gradvis stille og roligt løfter aldersgrænsen for det tilbud i skoletandplejen, som man ellers kunne få tidligere.
Det har der ikke været interesse for, men jeg ser så meget gerne, at man så i øvrigt fra dem, der har afvist den her vinkel, kom med nogle bud på, hvordan vi sikrer, at alle vores unge går til tandlæge.
Der er nogle, hvis forældre betaler.
Men der er rent faktisk mange, som ryger ud af det, og det synes jeg altså at regeringen og støttepartiet skylder en eller anden form for svar på.
Så jeg synes, det er et problem, og jeg synes, der er nogle, der skylder et svar på, hvordan vi holder fast i ungdomsårgangene.
Så har Herlev-Ballerup jo lavet nogle fremragende projekter, der viser, at man ved et effektivt opsøgende arbejde kan få fat i de mennesker, som ellers ikke ville benytte sig af det tilbud, som de har ret til.
De har ret til det, de benytter sig bare ikke af det.
Det er ikke en ekstra lovgivning, der skal til, man skal simpelt hen bare have fat i disse mennesker, før deres tænder bliver så dårlige, at det virkelig bliver dyrt, og før man placerer disse mennesker i en situation, hvor de skal forhandle om en bro og en speciel tand osv.
Det er så bøvlet og så besværligt for de enkelte, og det er bøvlet og besværligt for kommunen.
Det er bureaukratisk, og det giver kommunen ekstraudgifter, fordi man ikke har fået fat i disse mennesker i tide.
Det er derfor, det koster ekstra penge, det er 176 mio. kr., tror jeg.
Disse mennesker har allerede retten, de bruger den bare ikke.
Der synes jeg også, at de, der afviser dette forslag, skylder at komme med et bud på, hvordan vi får fat i disse mennesker.
Vi vil gerne have dem alle sammen på arbejdsmarkedet, men vi ved jo også godt, hvordan folk har det, hvis de mangler et par tænder eller tre.
Så ved jeg godt, at man ikke må snakke om sundhedscentrene, for det er kommunerne selv, der bestemmer, men vi har bare en god idé.
Jeg synes da, det er o.k., at vi så kommer med den her gode idé til, hvad kan man fylde i disse sundhedscentre, for der er i virkeligheden, tror jeg, kommet 98 forskellige sundhedscentre, og så synes jeg, det er o.k., at vi kommer med et bud på, hvad man i hvert fald kan bruge et sundhedscenter til.
Nu får vi så se, hvad sundhedsministeren kommer med af bud på, hvordan vi rent faktisk kan gå ind og få løftet den her gruppe, således at mennesker med de ekstremt pinefulde sygdomme, de meget dyre sygdomme, kan blive hjulpet.
Jeg frygter selvfølgelig, at det kommer til at betyde, at udgifterne for andre mennesker, herunder de unge, stiger ekstra, at færre fra den fattige gruppe får tilbud, fordi det hele skal være et nulsumsspil.
Der så jeg meget gerne, at man måske kom med nogle andre bud.
Vi brugte her i satspuljeforhandlingerne, jeg ved ikke hvor mange millioner kroner for at forhindre folk i at blive fede eller få hjulpet dem til at komme af med overvægt, få fat i nogle modeller til, hvordan de rent faktisk kan komme det skridt videre, så vi ikke får en fedmeepidemi i Danmark.
Vi har et smart, godt bud på, hvordan man kan få det løst.
Chokoladen skal være dyrere, sukkervarerne skal være dyrere, og så skal sodavandsafgiften tilbage på det niveau, den var på, før Dansk Folkeparti var udsat for lobbyister.
Det får hr. Preben Rudiengaard også.
Jeg har ikke på noget tidspunkt sagt, at fordi det bliver gratis, så hjælper det, men det, der er konstruktionen, hvis hr. Preben Rudiengaard rent faktisk ville forsøge at forholde sig til indholdet i vores beslutningsforslag, er, at når man bliver 18 år og man ikke har nogle forældre, der siger, at nu går du over til min tandlæge, så dropper man ud.
Og hvem er det, der har forældre, som ikke forlanger af ungerne, at de går videre til tandlæge.
Det er dem, som ikke har en fast tandlægetilknytning.
Det er derfor, jeg synes, at vores forslag er rigtig, rigtig smart.
De skal bare blive der, hvor de har været, indtil de fylder 18 lige så stille og roligt, og så begynder de at blive voksne, så finder de ud af det.